b'\n_START_ARTICLE_\nJo\xc5\xbee Bohinjec\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudij medicine je kon\xc4\x8dal 1949 na ljubljanski Medicinski fakulteti, se 1954 specializiral iz interne medicine in 1972 doktoriral iz medicinskih znanosti. Leta 1979 je bil izvoljen za rednega profesorja Medicinske fakultete v Ljubljani. Zaposlen je bil na Interni kliniki Medicinske fakultete v Ljubljani, kjer je od 1966 vodil hematolo\xc5\xa1ko slu\xc5\xbebo. Vmes je v letih 1961\xe2\x88\x921964 vodil interni oddelek glavne voja\xc5\xa1ke bolni\xc5\xa1nice v Adis Abebi. Leta 1978 je organiziral samostojno hematolo\xc5\xa1ko kliniko Univerzitetnega klini\xc4\x8dnega centera Ljubljana. Profesor Bohinjec je utemeljitelj slovenske hematologije kot samostojne klini\xc4\x8dne stroke. Napisal je dva u\xc4\x8dbenika ter sam ali v soavtorstvu ve\xc4\x8d strokovnih in znanstvenih \xc4\x8dlankov, objavljenih tako doma kot tudi v tujini.'